A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

a közvetlenül a kereskedés utáni kockázatcsökkentő szolgáltatásokból eredő kereskedéseknek az EMIR szerinti, tőzsdén kívüli származtatott ügyletekre vonatkozó elszámolási kötelezettség alóli mentesítésének indokoltságáról

1.Bevezetés

Az (EU) 2019/834 rendelettel (EMIR REFIT) módosított, a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU rendelet (EMIR) 85. cikke (3) bekezdésének c) pontja felszólítja a Bizottságot, hogy tegyen jelentést a Parlamentnek és a Tanácsnak arról, hogy a közvetlenül a kereskedés utáni kockázatcsökkentő szolgáltatásokból eredő ügyletek – ideértve a portfóliótömörítést is – mentesüljenek-e az EMIR 4. cikkének (1) bekezdésében említett elszámolási kötelezettség alól. A jelentésnek figyelembe kell vennie, hogy ezek a szolgáltatások milyen mértékben csökkentik a kockázatot, mindenekelőtt a partner-hitelkockázatot és a működési kockázatot, valamint az elszámolási kötelezettség említett ügyleteken keresztül történő megkerülésének lehetőségét és a központi elszámolástól való esetleges eltántorítást.

Ez a jelentés figyelembe veszi az Európai Értékpapírpiaci Hatóság (ESMA) jelentését, az érdekelt felek által az ESMA nyilvános konzultációjára adott válaszokat és az érdekelt felekkel folytatott megbeszéléseket. Az ESMA jelentését 2020. november 10-én fogadták el; a jelentés az Európai Rendszerkockázati Testülettel (ERKT) együttműködésben készült, és figyelembe vette a nyilvános konzultáció eredményeit.

2.Melyek a kereskedés utáni kockázatcsökkentő szolgáltatások?

A kereskedés utáni kockázatcsökkentő szolgáltatásoknak nincs harmonizált vagy széles körű meghatározása. Vannak azonban olyan közös jellemzők, amelyek lehetővé tennék a kereskedés utáni kockázatcsökkentő szolgáltatások nem kimerítő módon történő leírását olyan eljárásokként vagy mechanizmusokként, amelyek révén a szerződő felek a piaci kitettségüket semlegesen tartva csökkentik egy portfólió egy- vagy többfajta kockázatát a kereskedés utáni kockázatcsökkentő szolgáltatás szolgáltatójának harmadik félként történő beavatkozása mellett.

Az európai jogban meghatározott egyetlen kereskedés utáni kockázatcsökkentő szolgáltatás a portfóliótömörítés, amely a meghatározása szerint „olyan kockázatcsökkentési szolgáltatás, amelyben két vagy több partner teljes mértékben vagy részben lezárja az adott partnerek által a portfóliótömörítésbe történő bevonás céljából benyújtott származtatott ügyletek egy részét vagy egészét, és a lezárt származtatott ügyleteket más olyan származtatott ügyletekkel helyettesíti, amelyek együttes nominális értéke kevesebb, mint a megszüntetett származtatott ügyletek együttes nominális értéke”.

Az ESMA két kereskedés utáni kockázatcsökkentő szolgáltatásra összpontosított: a portfóliótömörítésre és a portfólió-kiegyensúlyozásra. Az ESMA jelentésében összefoglalja ezek főbb jellemzőit (lásd az alábbi táblázatot).

Portfóliótömörítés Portfólió-kiegyensúlyozás Fő cél Elvben a kintlévőségek névleges összegének és az ügyletek számának, és ezáltal a működési kockázatnak a csökkentése. A partner-hitelkockázat csökkentése. Mechanizmus Kereskedéseket részben vagy egészben lezárnak, és (végső soron) a lezárt származtatott termékeket gyakran alacsonyabb névértékű új ügyletekkel váltják fel. Új kereskedések révén csökkentik a portfólió kockázatát. Nincsenek lezárt és helyettesített kereskedések, és a névleges összeg nő, nem csökken. Mögöttes portfólió Elszámolt vagy el nem számolt portfólió. El nem számolt vagy vegyes portfóliók. Piacsemlegesség Az ügyletek végrehajtása során a résztvevők toleranciája szimmetrikus. A piacsemlegességet egyenlő összegű vételi és eladási kitettségek biztosítják.

A táblázat alapját az ESMA Európai Bizottság számára a kereskedés utáni kockázatcsökkentő szolgáltatásokról az elszámolási kötelezettséggel kapcsolatban készített jelentése képezi [az EMIR 85. cikke (3) bekezdésének a) pontja]), 2020. november 10., ESMA70-156-3351, ESMA70-156-3351 Final Report PTRR Services – Article 85(3a) of EMIR (europa.eu) , 14. o.

Ez számos kérdést felvet. Először is, a portfóliótömörítés és a portfólió-kiegyensúlyozás ESMA jelentésében szereplő leírása széles körű és leíró jellegű. Az esetleges mentesítéseket azonban körültekintően kellene megfogalmazni. Emellett az sem világos, hogy ezek hogyan kapcsolódnak a portfóliótömörítésnek a közösségi vívmányokban szereplő fogalommeghatározásához. Másodszor, bár a kereskedés utáni kockázatcsökkentő szolgáltatások már évek óta elérhetők, még mindig fejlődnek. Ráadásul ezeket nem elszigetelten használják, ugyanis együtt is használhatók, ahogyan azt gyakran meg is teszik. Bevett gyakorlatnak tűnik például a tőzsdén kívüli származtatott termékekből álló portfóliók kiegyensúlyozást követő tömörítése, vagyis a két szolgáltatás együttes használata. Ez megváltoztathatja a hatásokat, többek között az e jelentésben vizsgált hatásokat is. Minél nagyobbak a portfóliótömörítés során alkalmazott kockázati toleranciák, annál valószínűbb, hogy egy jellemzően kockázatsemleges gyakorlat megváltoztatja annak jellemzőit, és a portfólió-kiegyensúlyozáshoz hasonló hatásokkal jár.

3.Az ESMA jelentése

Az ESMA jelentése a portfóliótömörítésre és a portfólióoptimalizálásra/-kiegyensúlyozásra helyezi a hangsúlyt. Arra a következtetésre jut, hogy a portfóliótömörítés és a portfólióoptimalizálás/-kiegyensúlyozás egyaránt hasznos eszköz mind az elszámolt, mind az el nem számolt portfóliók kockázatainak kezelésére.

Az ESMA szerint a tömörítésre vonatkozó jelenlegi adatok nem adnak módot annak értékelésére, hogy az elszámolási kötelezettség milyen mértékben akadályozta a kereskedés utáni kockázatcsökkentő szolgáltatásokat, mivel azokat a meglévő szabályozási követelményekkel összhangban hajtják végre. Az ESMA úgy véli, ez azzal jár, hogy az elszámolási kötelezettség elkerülése érdekében összetettebb ügyleteket alkalmaznak a tömörítés és a kiegyensúlyozás során.

Az ESMA emellett arra a következtetésre jut, hogy a portfóliótömörítésből és -kiegyensúlyozásból eredő bizonyos ügyletek mentesítése elősegítené e kereskedés utáni kockázatcsökkentő szolgáltatások használatának növekedését, és hozzájárulna a kockázat csökkentéséhez. Az ESMA szerint egy ilyen mentesség lehetővé tenné a korábbi kereskedések könnyebb tömörítését, növelhetné a jelenleg a részvételben kevésbé érdekelt felek kereskedés utáni kockázatcsökkentő szolgáltatásokban való részvételét, és csökkenthetné a piac összetettségét azáltal, hogy a kiegyensúlyozáshoz egyszerűbb ügyleteket alkalmaznak.